മുന്നണി വിടുമെന്ന ആര്എസ്പിയുടെ ഭീഷണിക്ക് മുന്നില് യുഡിഎഫ് മുട്ടുമടക്കുന്നു അനുനയശ്രമവുമായി യുഡിഎഫ് കൊല്ലം: ആര്എസ്പിയുടെ ശക്തമായ കേന്ദ്രമായിരുന്നു ഒരുകാലത്ത് കൊല്ലം ജില്ല.ചവറയിലും കുന്നത്തൂരിലും ജനങ്ങള്ക്ക് ഇടതുമുന്നണിയെന്നാല് ആര്എസ്പി ആയിരുന്നു. പിന്നീട് മുന്നണിയോട് ഇടഞ്ഞ് പാര്ട്ടി വലതുപാളയത്തില് എത്തിയെങ്കിലും ആര്എസ്പിയുടെ ചെങ്കൊടിക്കൊപ്പം തന്നെ ഇവിടുത്തെ ജനങ്ങള് നില കൊണ്ടു. എന്നാല് കാര്യങ്ങള് മാറിമറിയാന് ഏറെ സമയം വേണ്ടി വന്നില്ല. പാര്ട്ടിക്കുള്ളിലെ അസ്വാരസ്യങ്ങള് പാര്ട്ടി പിളര്ക്കുന്നതിലേക്ക് കാര്യങ്ങള് കൊണ്ടു ചെന്നെത്തിച്ചു. കുന്നത്തൂരിലെ ജനപ്രതിനിധി വീണ്ടും ഇടതുപാളയത്തിലേക്ക് ചേക്കേറി. പ്രത്യയശാസ്ത്രപരമായി വലത് പക്ഷത്ത് തുടരാനാകില്ലെന്ന് ശേഷിച്ചവരും ചിന്തിച്ച് തുടങ്ങി. പാര്ട്ടിയിലെ രണ്ട് പ്രബലന്മാര് തമ്മിലുള്ള ശക്തിപരീക്ഷണത്തിലേക്കാണ് ഇത് ചെന്നെത്തിയത്. ഇക്കഴിഞ്ഞ നിയമസഭാ തെരഞ്ഞെടുപ്പിലും ഇത് പ്രതിഫലിച്ചു. ഫലമോ പാര്ട്ടിയുടെ ഈറ്റില്ലത്തില് തന്നെ നേരിടേണ്ടി വന്ന പരാജയമായിരുന്നു. പരാജയം നേരിടേണ്ടി വന്നതാകട്ടെ പാര്ട്ടിയിലെ അതികായന്മാരില് ഒരാള്ക്ക് തന്നെ എന്നതും പരാജയത്തിന്റെ ആഴം വര്ദ്ധിപ്പിച്ചു. തോല്ക്കേണ്ടി വന്നതാകട്ടെ വെറുമൊരു പയ്യനോട് എന്നതും എടുത്ത് പറയേണ്ടതുണ്ട്.കോളജ് വിദ്യാഭ്യാസകാലത്ത് പോലും രാഷ്ട്രീയം എന്താണെന്നറിയാന് മെനക്കെടാത്തൊരു പയ്യനോട് തോല്വി ഏറ്റുവാങ്ങേണ്ടി വന്നത് ബേബി ജോണ് എന്ന മഹാമേരുവിന്റെ തണലില് വളര്ന്ന് രാഷ്ട്രീയം എന്തെന്ന് കണ്ടും അറിഞ്ഞും വളര്ന്ന ഷിബുബേബിജോണ് എന്ന രാഷ്ട്രീയക്കാരന് ചിന്തിക്കാവുന്നതിലും അപ്പുറമായിരുന്നു. ഈ പരാജയത്തിന് യുഡിഎഫിലെ ചക്കളത്തി പോരാട്ടങ്ങളും കാരണമായെന്ന് പാര്ട്ടി വിലയിരുത്തി. ഈ തോല്വി കൂടി ആയപ്പോള് മുന്നണി വിടുക എന്ന പാര്ട്ടിക്കുള്ളിലെ കുശുകുശുപ്പുകള് അല്പ്പം ഉച്ചത്തില് തന്നെ പുറത്ത് വന്ന് തുടങ്ങി. പലഭാഗത്ത് നിന്നും അനുകൂല സ്വരങ്ങള് ഉയര്ന്നതോടെ അത് തന്നെ നല്ലത് എന്ന തീരുമാനത്തിലേക്ക് നേതാക്കളും എത്തി. ഇതിന്റെ ഭാഗമായി യുഡിഎഫിനെതിരെ പല പരസ്യപ്രതികരണങ്ങളും നേതാക്കളുടെ ഭാഗത്ത് നിന്നുണ്ടായി. നിയമസഭാ തെരഞ്ഞെടുപ്പില് അടപടലം തോറ്റ് നില്ക്കുന്ന യുഡിഎഫിന് മുന്നണിയില് നിന്ന് ഒരു പാര്ട്ടി വിട്ടുപോകുക എന്നത് ചിന്തിക്കാന് പോകും ആകില്ല. ഇതിനിടെയാണ് കോണ്ഗ്രസിന്റെ പുതിയ ജില്ലാ അധ്യക്ഷന്മാരെ നിയോഗിച്ചത്. അത് പാര്ട്ടിക്കുള്ളില് ഉണ്ടാക്കിയിട്ടുള്ള പ്രശ്നങ്ങളും ചെറുതല്ല. ഇതോടെ ആര്എസ്പിക്ക് മുന്നില് അടിയറവ് പറയാന് മുന്നണി തീരുമാനിച്ചു എന്ന് വേണം കരുതാന്. അതിന്റെ ഭാഗമായാകണം കഴിഞ്ഞ ദിവസം യുഡിഎഫ് ചവറ മണ്ഡലം കമ്മിറ്റിയുടെ ചെയര്മാനെ തത്സ്ഥാനത്ത് നിന്ന് നീക്കിയത്. ചവറ അരവിയെ മാറ്റി പകരം കോലത്ത് വേണുഗോപാലിനെയാണ് നിയോഗിച്ചിരിക്കുന്നത്. ആര്എസ്പിയുടെ ഷിബുബേബിജോണ് 1096 വോട്ടിനാണ് ഇടതുമുന്നണി സ്വതന്ത്രനായി മത്സരിച്ച സുജിത് വിജയന്പിള്ളയോട് പരാജയപ്പെട്ടത്. തെരഞ്ഞെടുപ്പ് പ്രവര്ത്തനങ്ങളില് നിന്ന് വിട്ടുനിന്ന നേതാക്കള്ക്കെതിരെ ശക്തമായ നടപടി കൈക്കൊള്ളണമെന്ന് ആര്എസ്പി ആവശ്യപ്പെട്ടിരുന്നു. എന്നാല് ആരുടെയും പേര് എടുത്ത് പറഞ്ഞ് പരാതി നല്കിയിട്ടില്ലെന്നായിരുന്നു മുന്നണിനേതൃത്വത്തിന്റെ വിശദീകരണം. എന്നിട്ടും ചെയര്മാനെ തന്നെ നീക്കി അനുനയ ശ്രമങ്ങള് നടത്തുകയാണ് ഇവര്.ഏതായാലും ഇവരുടെ നീക്കങ്ങള് ഫലം കാണുമോ എന്ന്കാത്തിരുന്ന് തന്നെ അറിയണം.